b'\n_START_ARTICLE_\nM/S Stena Superfast VII\n_START_SECTION_\nK\xc3\xa4ytt\xc3\xb6historia\n_START_PARAGRAPH_\nAlus laskettiin vesille 18. marraskuuta 2000, ja 8. toukokuuta 2001 se luovutettiin kreikkalaisen Superfast Ferries -varustamon omistukseen, joka rekister\xc3\xb6i aluksen nimell\xc3\xa4 Superfast VII Kreikan lipun alle. Kotipaikaksi tuli kreikkalainen satamakaupunki Pireus. Alus l\xc3\xa4hti 9. toukokuuta 2001 telakalta Kielist\xc3\xa4 ennen m\xc3\xa4\xc3\xa4r\xc3\xa4aikaishuoltoa, ensin skotlantilaiseen Rosythin kaupunkiin ja sitten Rostockin kautta Helsinkiin, Suomeen. Suomi osoittautui paremmaksi, ja sen j\xc3\xa4lkeen, 17. toukokuuta, alus alkoi liikenn\xc3\xb6id\xc3\xa4 Hangon ja Rostockin v\xc3\xa4lill\xc3\xa4.\n_START_SECTION_\nPohjakosketus\n_START_PARAGRAPH_\nSuperfast VII oli matkalla 12. marraskuuta 2004 Rostockista Hankoon. Aluksella oli 140 matkustajaa sek\xc3\xa4 lastina henkil\xc3\xb6autoja, rekkoja ja trailereita. Luotsi saapui alukselle Gustavsv\xc3\xa4rnin ja Russar\xc3\xb6n v\xc3\xa4lill\xc3\xa4 kello 19.05, ja Hangon sataman ulkopuoliselle k\xc3\xa4\xc3\xa4nt\xc3\xb6paikalle alus saapui kello 19.14. K\xc3\xa4\xc3\xa4nt\xc3\xb6paikalla aluksen oikealle sivulle kiinnitettiin hinaajat Iso-Pukki ja Ajax. Luotsi ja aluksen p\xc3\xa4\xc3\xa4llikk\xc3\xb6 suunnittelivat peruuttavansa aluksen satamaan hinaajien ollessa valmiina ty\xc3\xb6nt\xc3\xa4m\xc3\xa4\xc3\xa4n laiva laituriin ja tuulen puhaltaessa keulasta.\n_START_SECTION_\nOnnettomuus tapahtuu\n_START_PARAGRAPH_\nHinaajat joutuivat ty\xc3\xb6nt\xc3\xa4m\xc3\xa4\xc3\xa4n alusta etel\xc3\xa4\xc3\xa4n samalla, kun alus peruutti kohti satamaan, koska se oli joutunut k\xc3\xa4\xc3\xa4nt\xc3\xb6paikalla v\xc3\xa4yl\xc3\xa4n pohjoispuolelle. Hinaajien ty\xc3\xb6nt\xc3\xa4misest\xc3\xa4 ja peruutusliikkest\xc3\xa4 johtuen alus ajautui nyt v\xc3\xa4yl\xc3\xa4n etel\xc3\xa4puolelle. P\xc3\xa4\xc3\xa4llik\xc3\xb6n mukaan my\xc3\xb6s tuuli oli ollut syyn\xc3\xa4 etel\xc3\xa4puolelle ajautumiseen. Peruutusta kohti satamaa jatkettiin, vaikka alusta ei saatu takaisin v\xc3\xa4yl\xc3\xa4lle p\xc3\xa4\xc3\xa4llik\xc3\xb6n ponnisteluista huolimatta. Keulassa olevaa hinaajaa pyydettiin siirtym\xc3\xa4\xc3\xa4n laivan vasemmalle puolelle, koska aluksen per\xc3\xa4 oli l\xc3\xa4hell\xc3\xa4 aallonmurtajaa. Siirtyminen ei onnistunut aluksen ollessa niin l\xc3\xa4hell\xc3\xa4 aallonmurtajaa, ettei siell\xc3\xa4 olisi ollut matalasta vedest\xc3\xa4 johtuen hinaajalle tilaa._NEWLINE_Pohjakosketuksen Superfast VII sai kello 19.24 Hangon aallonmurtajan k\xc3\xa4rjess\xc3\xa4, josta se kuitenkin p\xc3\xa4\xc3\xa4si omin avuin laituriin saakka. Pohjakosketuksessa ei aiheutunut alukselle vakavuusongelmia eik\xc3\xa4 uppoamisvaaraa.\n_START_SECTION_\nOnnettomuuden syyt\n_START_PARAGRAPH_\nVahvin taustatekij\xc3\xa4 onnettomuudessa oli Superfast Ferries -varustamon puutteellinen turvallisuusjohtamisj\xc3\xa4rjestelm\xc3\xa4n ohjeistus. T\xc3\xa4m\xc3\xa4n vuoksi aluksella oli komentosiltayhteisty\xc3\xb6n puutetta. Lis\xc3\xa4ksi navigointilaitteita ei k\xc3\xa4ytetty riitt\xc3\xa4v\xc3\xa4sti. Ohjeistuksessa ei my\xc3\xb6sk\xc3\xa4\xc3\xa4n mainittu satamaohjailua myrskyll\xc3\xa4. Juuri t\xc3\xa4m\xc3\xa4 puute johti tuulen vaikutuksen puutteelliseen arviointiin. Superfast VII saapui 14. marraskuuta Turun Korjaustelakalle Naantaliin. Liikenteeseen alus palasi 27. p\xc3\xa4iv\xc3\xa4n\xc3\xa4.\n_START_SECTION_\nVirolaiseen omistukseen\n_START_PARAGRAPH_\nTallink Groupiin kuuluva SF VII Ltd. osti aluksen 21. maaliskuuta 2006, ja liputti sen Viron lipun alle. Luovutus uusille omistajille tapahtui 10. huhtikuuta. My\xc3\xb6hemmin saman kuukauden aikana alus aloitti liikenn\xc3\xb6innin linjalla Rostock\xe2\x80\x93Paldiski\xe2\x80\x93Hanko. Kes\xc3\xa4kuussa alus kuitenkin palautettiin takaisin Rostock\xe2\x80\x93Hanko-reitille. Alus siirtyi vuoden 2007 alussa reitille Helsingin L\xc3\xa4nsisatama\xe2\x80\x93Rostock. Aluksen liikenn\xc3\xb6inti L\xc3\xa4nsisatamasta jatkui vuoden 2008 loppuun asti, mink\xc3\xa4 j\xc3\xa4lkeen se siirtyi Vuosaaren satamaan._NEWLINE_Vuonna 2011 Superfast VII ja sisaralus Superfast VIII vuokrattiin Stena Linen liikenteeseen Irlanninmerelle. Alus rekister\xc3\xb6itiin Britannian lipun alle nimell\xc3\xa4 Stena Superfast VII. Alusta uudistettiin telakalla Puolassa, ja se liikenn\xc3\xb6i reitill\xc3\xa4 Belfast\xe2\x80\x93Cairnryan.'